越問 句踐
作者：孫因
朝代：宋

paragraphs: 昔句踐兮思報吳，問國政兮五大夫。
辟田野兮實倉府，訪疾苦兮字幼孤。
抱冰兮握火，置膽兮坐卧。
采蕺兮與葛，側席兮閭左。
觴酒豆肉兮必均其施，樂不盡聲兮食不致味。
鷙鳥匿形兮踰一十祀，吳無稻蟹兮越有地利。
一朝興師兮三戰得志，姑蘇既墟兮橫行淮泗。
伯東諸侯兮賀貢畢致，赫然雋功兮又何可議。
客曰，異哉兮彼長頸而烏喙。
如其可與其樂兮，何鴟夷之遠避。